## Rješenje o oduzimaju dozvole Vrijednosnicama Osijek d.o.o., iz Osijeka, za obavljanje svih poslova s vrijednosnim papirima s danom 16. siječnja 2006. godine

### NN 2/2006 (4.1.2006.), Rješenje o oduzimaju dozvole Vrijednosnicama Osijek d.o.o., iz Osijeka, za obavljanje svih poslova s vrijednosnim papirima s danom 16. siječnja 2006. godine

# KOMISIJA ZA VRIJEDNOSNE PAPIRE REPUBLIKE HRVATSKE

**44**

Temeljem odredbi članka 12. točka 5., članka 41.
stavka 2. i članka 52. stavka 1. točka 16. i stavka 6. Zakona o tržištu
vrijednosnih papira (»Narodne novine«, br. 84/02),
Komisija za vrijednosne papire Republike Hrvatske, u predmetu oduzimanja
dozvole za obav­ljanje
poslova s vrijednosnim papirima brokerskom društvu VRIJEDNOSNICE OSIJEK d.o.o.
za poslovanje s vrijednosnim papirima, Osijek, Kapucinska 25/II, na sjednici
održanoj dana 23. prosinca 2005., donijela je

## RJEŠENJE

1. Brokerskom društvu VRIJEDNOSNICE OSIJEK
d.o.o. za poslovanje s vrijednosnim papirima, Osijek, Kapucinska 25/II,
MBS:030058309, oduzima se dozvola za obavljanje svih poslova s vrijednosnim
papirima s danom 16. siječnja 2006. godine.

2. Brokersko društvo iz točke 1. izreke ne može
u razdoblju od 16. siječnja 2006. godine do 31. srpnja 2006. godine zatražiti
ponovno izdavanje dozvole za obavljanje poslova s vrijednosnim papirima.

3. Nalaže se društvu VRIJEDNOSNICE OSIJEK d.o.o.
za poslovanje s vrijednosnim papirima, Osijek, Kapucinska 25/II, MBS:030058309,
da do 15. siječnja 2006. godine dostavi Komisiji za vrijednosne papire
Republike Hrvatske dokaze o pokretanju postupka brisanja djelatnosti iz sudskog
registra, o obavještavanju svih svojih klijenata o prestanku važenja dozvole i
s tim u vezi omogućavanje opozivanja neizvršenih naloga, o zatvaranju posebnog
»računa nalogodavca«, te presliku knjige naloga iz koje će biti razvidno da su
svi nalozi uredno izvršeni ili opozvani.

4. Brokersko društvo iz točke 1. izreke briše se
iz Registra ovlaštenih društava pod rednim brojem 67., koji vodi Komisija za
vrijednosne papire Republike Hrvatske s danom 16. siječnja 2006. godine.

5. Ovo rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republike
Hrvatske (dalje: Komisija), temeljem odredbi članka 12. stavka 3. i članka 14.
stavka 1. Zakona o tržištu vrijednosnih papira (dalje: Zakon), provela je
postupak nadzora na poslovanjem društva Vrijednosnice Osijek d.o.o. (dalje:
ovlašteno društvo), a vezano za transakcije dionicama više dioničkih društava u
razdoblju od 2. kolovoza 2005. godine do 12. listopada 2005. godine.

Komisija je u postupku nadzora koji se vodi pod
klasom: UP/I-041-02/04-01/12, utvrdila da je ovlašteno društvo tijekom
navedenog vremenskog razdoblja u više navrata realiziralo naloge za prodaju
dionica više dioničkih društava na način da suprotno članku 66. stavak 6.
Zakona nije odmah i bez odgode izložilo naloge na trgovinski sustav burze; naloge
nije izvršavalo s pažnjom dobrog stručnjaka i pazilo na interes nalogodavca
sukladno članku 59. stavak 1. Zakona; suprotno članku 66. stavak 7. Zakona
spajalo i izvršavalo vlastite naloge za kupnju, te suprotno članku 66. stavak
4. Zakona nije na nalozima navodilo da se radi o vlastitom nalogu.

Navedenim radnjama ispunjenja su bića
prekršajnih djela propisanih odredbama članka 155. stavka 1. točke 32., točke
37., točka 43., i stavka 2. Zakona. Takvo postupanje utvrdeno
je prilikom prodaje dionica društva Slatinska banka
d.d., Slatina od 2. kolovoza 2005.; Splitska plovidba d.d., Split od 4.
kolovoza 2005.; Plave lagune d.d., Poreč od 16. rujna i 5. listopada 2005.;
Korifej d.d., Zagreb od 19. i 29. rujna 2005.; Hoteli Makarska d.d., Makarska
od 29. rujna 2005.; Atlanske plovidbe d.d., Dubrovnik
od 12. listopada 2005.

Zbog počinjenja prekršajnih djela opisanih
člancima 155. stavak 1. točka 32., točka 37. i točka 43. i stavak 2., Komisija
je dana 23. prosinca 2005. godine podnijela prekršajnu prijavu, klasa: UP/I-041-02/05-01/85,
urbroj: 567-04/05-05 protiv ovlaštenog društva,
odgovorne osobe u ovlaštenom društvu i brokera u ovlaštenom društvu, odnosno
Komisija je utvrdila nezakonitosti i nepravilnosti pri obavljanju poslova s
vrijednosnim papirima.

Sukladno odredbama članka 15. stavka 2. Zakona,
kada utvrdi nezakonitosti i nepravilnosti Komisija će rješenjem izreći
odgovarajuću mjeru propisanu zakonom.

Odredbama članka 52. stavak 1. točka 16. Zakona
propisano je da će Komisija ovlaštenom društvu rješenjem oduzeti dozvolu za
obavljanje jednog ili više poslova s vrijednosnim papirima ako poslove iz
članka 34. (poslovi s vrijednosnim papirima) Zakona ne izvrši u skladu s
odredbama Zakona i pravilnicima koje donosi Komisija, u skladu s nalogom i
uputama nalogodavca, ili pažnjom dobrog stručnjaka.

Slijedom iznijetog, a imajući u vidu okolnost da
je društvu Vrijednosnice Osijek d.o.o. dana 14. srpnja 2005. godine, Rješenjem
klasa: UP/I-041-02/04-01/12, urbroj: 567-04/05-04
bila uvjetno oduzeta dozvola za obavljanje svih poslova s vrijednosnim
papirima, Komisija ocjenjuje da su ispunjeni zakonski razlozi za oduzimanje
dozvole za obavljanje jednog ili više poslova s vrijednosnim papirima (članak
52., stavak 1. točka 16. Zakona).

Stoga je, ispunjenjem uvjeta iz članka 52.
stavak 1. točka 16. Zakona ovlaštenom brokerskom društvu Vrijednosnice Osijek
d.o.o. valjalo oduzeti dozvolu za obavljanje svih poslova s vrijednosnim
papirima i brisati ga iz registra ovlaštenih društava koji vodi Komisija, a u
koji registar je Vrijednosnice Osijek d.o.o. bio upisan pod rednim brojem 67.

Sukladno odredbi članka 52. stavka 3. Zakona
ovlašteno društvo ne može u periodu od 16. siječnja 2006. godine do 31. srpnja
2006. godine zatražiti ponovno izdavanje dozvole za obavljanje poslova s
vrijednosnim papirima.

Sukladno odredbama članka 8. stavka 4. Zakona,
ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-041-02/05-01/85

Urbroj: 567-04/05-06

Zagreb, 23. prosinca 2005.

Predsjednik Komisije

**Miljenko** **Fičor**, v. r.

Rješenje, NN 2/2006-44